Gheorghe Nichita s-a autosuspendat din funcţiile pe care le deţine în Partidul Social Democrat.

„Am luat act de suspendare din toate funcţiile politice ale domnului vicepreşedinte Nichita. (...) Decizia domnului Nichita mi-a comunicat-o de dimineaţă şi va rămâne în vigoare până când îşi va lămuri din punct de vedere juridic situaţia”, a spus Victor Ponta.

„Vreau să spun foarte clar, e dreptul domniei sale de a se apăra, nu ştiu ce e adevărat şi ce nu e adevărat. Mi se pare total neacceptabil o parte din ceea ce am aflat din presă: urmărim persoane, facem presiuni. Cred că trebuie să justifice, să explice ce s-a întâmplat. La fel de adevărat este că eu cred că fiecare om trebuie să plătească pentru greşelile lui, dar arestarea preventivă este pentru infractori periculoşi şi pentru fapte de violenţă. Cred că nici măcar domnul Adomniţei, care acum e în dubă şi se bucura de răul domnului Nichita nu trebuie neapărat să fie în arest preventiv. Cred că toţi cei care nu sunt violenţi au dreptul să fie judecaţi de judecători şi, dacă au greşit, să plătească pentru ceea ce fac”, a mai spus liderul PSD.

Şeful Consiliului Judeţean Iaşi, Cristian Adomniţei, a fost ridicat, astăzi, din trafic şi dus la DNA pentru audieri.